title: Εμμηνόπαυση και ποιότητα ζωής
title: Menopause and quality of life
titleType: AlternativeTitle
Creators: name: Αγαπίου, Μαλαματένια
Publisher: name: Πανεπιστήμιο Δυτικής Αττικής
Year: 2021
Subjects: Εμμηνόπαυση
Ποιότητα ζωής

description: Εισαγωγή: Η εμμηνόπαυση είναι μια σημαντική περίοδος για την ζωή κάθε γυναίκας. Λόγω της αύξησης του προσδόκιμου ζωής οι γυναίκες θα διανύσουν ένα μεγάλο μέρος της ζωής τους (περίπου το 30- 40%) στην μετεμμηνόπαυση. Η έλλειψη των γυναικείων γεννητικών ορμονών έχει ως αποτέλεσμα να εμφανίζονται σωματικά και ψυχολογικά συμπτώματα που επηρεάζουν αρνητικά την ποιότητα ζωής κάθε γυναίκας. Τα αγγειοκινητικά συμπτώματα όπως οι εξάψεις και οι νυχτερινές εφιδρώσεις, οι διαταραχές του ύπνου, η σεξουαλική δυσλειτουργία και η αύξηση βάρους είναι κοινά σωματικά συμπτώματα των γυναικών που βρίσκονται στην εμμηνόπαυση. Ψυχολογικά συμπτώματα είναι το άγχος, η κατάθλιψη και η ευερεθιστότητα. Σκοπός: Σκοπός της παρούσας εργασίας είναι η εκτίμηση των συμπτωμάτων της εμμηνόπαυσης και η διερεύνηση της επίπτωσής τους στην ποιότητα ζωής των γυναικών. Υλικό και Μέθοδος: Το υλικό της μελέτης αποτέλεσαν 100 γυναίκες ηλικίας 45-55 ετών που βρίσκονταν στην εμμηνόπαυση και 101 γυναίκες που δεν βρίσκονταν στην εμμηνόπαυση, προκειμένου να γίνουν οι απαραίτητες συγκρίσεις. Για την συλλογή των δεδομένων χρησιμοποιήθηκε το ανώνυμο ερωτηματολόγιο που περιελάμβανε την κλίμακα DASS-21 που μετρά την κατάθλιψη, το άγχος και το στρες, την κλίμακα MENQOL που αναφέρεται στα εμμηνοπαυσιακά συμπτώματα και κατά πόσο αυτά επηρεάζουν την ποιότητα ζωής, το ερωτηματολόγιο Pittsburg Sleep Quality Index που μετρά τις διαταραχές του ύπνου, το ερωτηματολόγιο SF 12 που μετρά την ποιότητα ζωής, την κλίμακα HFRS που μετρά την συχνότητα των εξάψεων και την επίδρασή τους στην ποιότητα ζωής της γυναίκας, την κλίμακα FSFI που μετρά την σεξουαλική λειτουργία, καθώς και ερωτήσεις με κοινωνικοδημογραφικά δεδομένα. Για την ανάλυση χρησιμοποιήθηκε το στατιστικό πρόγραμμα SPSS 22.0. Αποτελέσματα: Οι γυναίκες που βρίσκονταν στην εμμηνόπαυση είχαν υψηλότερα επίπεδα άγχους, στρες και κατάθλιψης σε σχέση με αυτές που δεν ήταν στην εμμηνόπαυση (P&lt;0,001). Τα επίπεδα κακής ποιότητας ύπνου ήταν υψηλότερα στις γυναίκες που βρίσκονταν στην εμμηνόπαυση (48,4%) σε σχέση με αυτές που δεν βρίσκονταν στην εμμηνόπαυση (18%) (P&lt;0,001). Οι γυναίκες που δεν βρίσκονταν στην εμμηνόπαυση εμφάνιζαν καλύτερη σωματική και ψυχική υγεία (P&lt;0,001), εντονότερη σεξουαλική επιθυμία σε σχέση με αυτές που βρίσκονταν στην εμμηνόπαυση (P&lt;0,001). Όσο περισσότερα σωματικά και σεξουαλικά εμμηνοπαυσιακά συμπτώματα εμφάνιζαν οι γυναίκες στην εμμηνόπαυση τόσο χειρότερη ήταν η σωματική τους υγεία (P&lt;0,001). Όσο περισσότερα ψυχοκοινωνικά εμμηνοπαυσιακά συμπτώματα είχαν οι γυναίκες στην εμμηνόπαυση τόσο χειρότερη ήταν η ψυχική τους υγεία (P&lt;0,001). Συμπεράσματα: Η μετάβαση των γυναικών στην εμμηνόπαυση σχετίζεται με υψηλότερα επίπεδα άγχους, στρες και κατάθλιψης, κακή ποιότητα ύπνου, κακή σεξουαλική λειτουργία, περισσότερα ψυχοσωματικά συμπτώματα που επηρεάζουν την ποιότητα ζωής των γυναικών που βρίσκονται στην εμμηνόπαυση σε σχέση με τις γυναίκες που δεν βρίσκονται στην εμμηνόπαυση. Οι επαγγελματίες υγείας πρέπει να συμβουλεύσουν τις γυναίκες και να προτείνουν θεραπείες σύμφωνα με το ιστορικό τους και τις προτιμήσεις τους. Η αλλαγή στον τρόπο ζωής, η υγιεινή διατροφή και η σωματική άσκηση μπορούν να μειώσουν τα συμπτώματα της εμμηνόπαυσης και να βελτιώσουν την ποιότητα ζωής αυτών των γυναικών. Λέξεις- κλειδιά: εμμηνόπαυση, ποιότητα ζωής, αγγειοκινητικά συμπτώματα, διαταραχές ύπνου, κατάθλιψη, σεξουαλική δυσλειτουργία, ορμονική θεραπεία, εναλλακτικές θεραπείες, σωματική άσκηση